Sola SV

Interpellasjon og innlegg: Helsepass

**Interpellasjon.**

Interpellasjon fra Bettina Lindgren (SV), Espen Watne (SV) og David Moen (Mdg) vedr. «Helsepass»

Hva er et helsepass og hvordan skal det fungere?

Antallet mennesker med funksjonsnedsettelser øker. Dette fordi medisinfaget stadig utvikler seg og vi klarer å redde flere som tidligere ville dødd ved fødsel eller etter kort tid. Andre funksjonsnedsettelser kan skyldes skade, f.eks. arbeidsulykke, og ervervede sykdommer.

For mange med sykdom/funksjonsnedsettelser oppleves møtet med det offentlige som byråkratisk og tungrodd. Dokumentasjonskravet er definitivt en av de største utfordringene for denne gruppen innbyggere.

Funksjonshemmede, deres pårørende og oppfølgende leger kan rapportere om årlige dokumentasjonskrav på syndromer og skader, som alle vet man ikke kan bli friske av eller vokse av seg.

Downs syndrom, en genfeil, vokser man aldri av seg. En amputert arm eller bein vil aldri på mirakuløst vis vokse ut igjen. Ei heller vil organtransplantasjon eller mennesker uten sanser som f.eks. syn og hørsel, plutselig bli kurert.

Likevel må de dokumentere sine funksjonsnedsettelser hver eneste gang de skal søke om en tjeneste eller ytelse, samt årlig for å beholde en ytelse, fra det offentlige. Dette synes vi er urimelig overfor innbyggerne og unødvendig ressursbruk i det offentlige.

Vi vil at møtet med Sola kommune skal være så lite byråkratisk som mulig, derfor foreslår vi at Sola setter i gang med en «helsepass»-ordning. Om den skal være digital eller et fysisk kort, må utredes.

«Helsepass» fungerer på så måte at alle innbyggere med livslang/kronisk sykdom/skade/funksjonshemming tildeles et slikt pass. Med kronisk menes varighet utover 2-3 år. På den måten skal innbyggere slippe å dokumentere igjen og igjen. I helsepasset ligger all dokumentasjon som er nødvendig for kommunen å ha for utforming av tjenester og ytelser. Skulle det dukke opp ny informasjon, holder det å levere inn dokumentasjon fra lege/behandler, som deretter suppleres i helsepasset.

«Helsepass» vil ikke bare gjøre henvendelser til kommunen enklere for innbyggerne våre, men på sikt også redusere ressursbruken hos administrasjonen og dermed gi kommunen mulige økonomiske besparelser. Dette er en vinn-vinn for både kommune som forvaltningsorgan og innbyggerne våre.

**Forslag til vedtak:**

Kommunedirektøren bes utrede og fremme sak om helsepassordning som fremmes for Utvalg for levekår i løpet av året 2020.

**Debattinnlegg:**

Sola kommune bør gå foran som et godt eksempel.

Det handler om politisk vilje til å gjøre noe med et problem vi vet eksisterer og som har eksistert i mange år.

Det er unødvendig og ikke minst ressurskrevende at innbyggerne våre må dokumentere all mass på tjenester som ofte går hånd i hånd, og nærmest sier seg selv at man har krav på.

Motargumentasjon om at det må komme fra statlig hold er hul. Selvsagt hadde det vært å foretrekke at dette var en statlig ordning som gjaldt alle tjenester, men slik er det ikke nå.

Og sannsynligheten for at det kommer på plass en statlig helsepassordning i nær framtid, med de evig lange utredningsprosessene vi ser i dag, er liten.

Landets kommuner lager allerede ulike regler for alle andre helse- og omsorgstjenester i kraft av sitt selvstyre, derfor holder ikke en påstand om at dette ikke er noe kommunen vår kan iverksette på egen hånd.

Det er ingenting som hindrer Sola kommune i å se på muligheten for å innføre helsepassordning og med det være en foregangskommune.

Dette er noe interesseorganisasjoner for kronisk syke og funksjonshemmede har etterlyst lenge. På tide å lytte til de som har skoene på og vet hvor den trykker.